Patrimoniul cultural al Europei „reprezintă o sursă comună de memorie, de înțelegere, de identitate, de dialog, de coeziune și de creativitate pentru Europa”. Acesta „înglobează un spectru amplu de resurse moștenite din trecut, sub toate formele și aspectele – materiale, imateriale și digitale (create sub formă digitală și digitizate), inclusiv monumente, situri, peisaje, competențe, practici, cunoștințe și expresii ale creativității umane, precum și colecții conservate și gestionate de organisme publice și private precum muzeele, bibliotecile și arhivele. Patrimoniul cultural include, de asemenea, patrimoniul cinematografic”.

În conformitate cu Decizia (UE) 2017/864 menționată anterior, Anului European al Patrimoniului Cultural 2018 i-a fost alocat un buget de 8 milioane EUR pentru perioada 2017-2018. O mare parte a bugetului a permis finanțarea unei cereri specifice pentru proiectele de cooperare din cadrul programului Europa creativă (4,8 milioane EUR). În plus, Comisia a utilizat acest buget pentru a sprijini proiecte la nivel european, precum cooperarea cu ICOMOS în ceea ce privește standardele de calitate ale UE pentru intervențiile asupra patrimoniului cultural, proiectul WeAre#EuropeForCulture, proiectul Faro Way împreună cu Consiliul Europei și proiectul comun UE-UNESCO privind responsabilizarea tinerilor în ceea ce privește patrimoniul; o campanie de comunicare și un sondaj Eurobarometru (în total 2,8 milioane EUR). Bugetul rămas a acoperit o serie de activități de sprijin și coordonare.

Printre exemple se numără #Ode2JoyChallenge, organizată de Europa Nostra (25 de țări); evenimentul „Work It Out”, al European Route of Industrial Heritage (Ruta europeană a patrimoniului industrial), cu participarea a 3 000 de tineri care au dansat simultan în 10 țări din Europa – și inițiativa „Torța”, coordonată de organizația Future of Religious Heritage (Viitorul patrimoniului religios), care a reunit amintiri și povești personale ale oamenilor, legate de patrimoniul religios.

-„World Heritage Journeys in the EU” (Traseele patrimoniului mondial din UE) în cooperare cu UNESCO, care leagă 34 de situri reprezentative și mai puțin cunoscute ale patrimoniului mondial UNESCO din 19 țări europene;

-„Declarația de la Barcelona” pentru a îmbunătăți durabilitatea și competitivitatea impactului social și cultural al turismului în Europa.

4.3.Protecția patrimoniului cultural

EYCH 2018 a inițiat o mobilizare la scară largă pentru a îmbunătăți modul în care este protejat patrimoniul cultural la nivel european. Aceste realizări includ următoarele:

-„Principiile europene de calitate pentru intervenții finanțate din fonduri europene cu potențial impact asupra patrimoniului cultural”, în cooperare cu ICOMOS; -un studiu privind protejarea patrimoniului cultural împotriva dezastrelor naturale și a dezastrelor provocate de om - prima cartografiere a strategiilor și a instrumentelor de la nivelul UE care contribuie la punerea în aplicare a Cadrului de acțiune de la Sendai pentru reducerea riscurilor de dezastre și care deschide calea către îmbunătățirea cooperării între statele membre;

-proiecte de cercetare și de consolidare a capacităților pentru a îmbunătăți înțelegerea riscurilor pe care le reprezintă dezastrele față de patrimoniul cultural și pentru a consolida măsurile de prevenire;

-un studiu privind comerțul ilegal cu bunuri culturale și utilizarea tehnologiilor disponibile pentru combaterea acestuia; contribuția la o înțelegere mai profundă a acestei activități infracționale și a modului în care ea poate fi redusă;

-un set de instrumente dezvoltat în cooperare cu UNESCO pentru funcționarii din sectorul judiciar și din serviciile de aplicare a legii cu privire la combaterea comerțului ilegal cu bunuri culturale;

-evaluarea posibilității de a promova utilizarea programului UE de observare a Pământului, Copernic, pentru conservarea, monitorizarea și gestionarea patrimoniului cultural;

-mobilizarea sectoarelor de conservare a patrimoniului cultural și istoric pentru acțiuni climatice, în sprijinul Acordului de la Paris cu privire la acțiunea „Mobilizarea patrimoniului climatic”. Acțiunea a fost organizată pentru Summitul mondial privind combaterea schimbărilor climatice 2018, în colaborare cu ICOMOS.

4.4.Inovarea

Anul european 2018 a inițiat un efort pe scară largă de promovare a formulării unor soluții inovatoare și de ultimă generație la problemele din sectorul patrimoniului cultural. Aceste realizări includ următoarele:

-publicația „Policy Review: Innovation in Cultural Heritage Research” (Examinarea politicilor: Inovarea în cercetarea privind patrimoniul cultural), pachetul de rezultate CORDIS intitulat „Heritage at Risk: EU research and innovation for a more resilient cultural heritage” (Patrimoniul în pericol: cercetarea și inovarea UE pentru un patrimoniu cultural mai rezilient) și publicația „Innovative solutions for Cultural Heritage” (Soluții inovatoare pentru patrimoniul cultural);

-„Promovarea cooperării în Uniunea Europeană în ceea ce privește competențele, formarea și transferul de cunoștințe în profesiile din domeniul patrimoniului cultural” - un manual de bune practici destinat instituțiilor culturale și de învățământ;

-elaborarea unei noi ediții a „Monitorului orașelor culturale și creative”, un instrument de analiză comparativă pentru monitorizarea performanței „Orașelor culturale și creative” în Europa;

-proiectul-pilot comun UE-Consiliul Europei „STEPS”, care urmărește examinarea modelelor viabile de guvernanță participativă;

-proiectul comun UE-Consiliul Europei „The Faro Way”: a încurajat participarea la activitățile din domeniul patrimoniului cultural.

-raportul grupului de experți al UE privind guvernanța participativă a patrimoniului cultural.

5.MONITORIZARE - CADRUL DE ACȚIUNE EUROPEAN PENTRU PATRIMONIUL CULTURAL